Με Καμάου αλλά χωρίς Ντε Γκούζμαν η προπόνηση — Grandsport.gr\nΜε Καμάου αλλά χωρίς Ντε Γκούζμαν η προπόνηση\nαπό Δημοσιογραφικό Τμήμα\t 07/10/2021 - 19:46\nΟΦΗ ΠΑΟΚ / Photo Credits: ImageOnline - Κώστας Μεταξάκης\nΕπέστρεψε στις προπονήσεις ο Μπρους Καμάου, έχοντας ξεπεράσει την ίωση που τον ταλαιπώρησε και τον άφησε εκτός δράσης στα παιχνίδια με τον ΠΑΣ Γιάννινα και τον ΠΑΟΚ, ενώ αντίθετα, στους ήδη… υπάρχοντες απόντες προστέθηκε και ο Τζόναθαν Ντε Γκούζμαν.\nΓεμάτο παραμένει το… απουσιολόγιο του Νίκου Νιόπλια, καθώς οι Πραξιτέλης Βούρος, Φελίπε Γκαγιέγος και Τζόναθαν Ντε Γκούζμαν, ταλαιπωρούνται από ίωση και δεν συμμετέχουν στις προπονήσεις, ενώ απουσίαζαν και οι διεθνείς Επασί, Σελίμοβιτς, Ουές, Γρίβας και Διαμαντής.\nΣε μέρος της σημερινής προπόνησης, έλαβαν μέρος οι Καστάνιος, Τοράλ, Μεγιάδο, Στάικος και Τσιλιανίδης, συνεχίζοντας παράλληλα τα ατομικά τους προγράμματα αποκατάστασης, ενώ ο Μπρους Καμάου, επιστρέφοντας σήμερα στις προπονήσεις, ακολούθησε ατομικό πρόγραμμα.\nΗ σημερινή προπόνηση ήταν διπλή, με το πρωϊνό πρόγραμμα να περιλαμβάνει ασκήσεις πάσας, κατοχής μπάλας και τελικό παιχνίδι, ενώ το απόγευμα οι ποδοσφαιριστές του Νίκου Νιόπλια, ακολούθησαν πρόγραμμα στο γυμναστήριο. Επόμενη προπόνηση έχει προγραμματιστεί για αύριο, Παρασκευή (8/10), στις 11:00.


Πανηλειακός: Με τον Δήμαρχο Πύργου στο πλευρό του αύριο στο Γύθειο - Ilia.news\nΠανηλειακός: Με τον Δήμαρχο Πύργου στο πλευρό του αύριο στο Γύθειο\nΜε πολύ κόσμο στο πλευρό του, ταξιδεύει αύριο το πρωί στο Γύθειο ο Πανηλειακός, για το μεγάλο παιχνίδι απέναντι στον Πρωταθλητή Λακωνίας Πανγυθεατικό, στην πρεμιέρα της ομάδας της Ηλείας στα μπαράζ ανόδου.\nΑνάμεσα σε εκατοντάδες φιλάθλους από τον Πύργο, θα βρίσκεται και ο πρώτος πολίτης του Δήμου, ο Δήμαρχος Πύργου Τάκης Αντωνακόπουλος, μαζί με Αντιδημάρχους. Κοντά στον Πανηλειακό, θα βρίσκεται και ο Ανδρέας Νικολακόπουλος, διοικητικό στέλεχος του Πανηλειακού και Αντιπρόεδρος της ΕΠΣ Ηλείας, ο οποίος με δική του πρωτοβουλία, θα ακολουθήσει την ομάδα, όπως αρμόζει σε έναν Πρωταθλητή Ηλείας. Ο Τάκης Αντωνακόπουλος, ο οποίος διακρίνεται για τα πανηλειακά του αισθήματα και στο παρελθόν έχει «γράψει» χιλιόμετρα για την ομάδα, θα μεταβεί εκεί με Ι.Χ. και θα συμπαρασταθεί ηθικά στην προσπάθεια της ομάδας, στο πρώτο από τα παιχνίδια της σε αυτή τη σειρά αγώνων.\nΝτάβαρης: «Του ευχαριστούμε όλους…»\nΟ Πρόεδρος του Πανηλειακού Κώστας Ντάβαρης, υπογραμμίζει ότι στα γραφεία του Πανηλειακού, έχουν σπάσει τα τηλέφωνα, από απλούς φιλάθλους, οι οποίοι ρωτούν λεπτομέρειες, για την εκδρομή των φιλάθλων, εκδηλώνοντας και οι ίδιοι το ενδιαφέρον να βρεθούν κοντά στην ομάδα: «Η συμπαράσταση την οποία έχουμε από όλους είναι συγκινητική και τους ευχαριστούμε. Είναι μεγάλη μας τιμή, να βρίσκεται όλος ο φίλαθλος κόσμος κοντά μας. Και ιδιαίτερη τιμή μας, να έχουμε κοντά μας και τον Δήμαρχο Πύργου κ. Αντωνακόπουλο».\nΗ ΕΠΣ Ηλείας\nΑπό την ΕΠΣ Ηλείας, δεν έχει γίνει ακόμα γνωστό αν θα υπάρξει εκπρόσωπός της σε αυτή την «έξοδο» του Πρωταθλητή της. Θα είναι παρών ο Ανδρέας Νικολακόπουλος, ωστόσο αυτό θα γίνει όπως είπαμε με δική του πρωτοβουλία. Η ΕΠΣΗ επισήμως έβγαλε μόλις χθες μια ανακοίνωση, μετά πρεμιέρα των αγώνων, ενώ ο Πρόεδρος Αρης Κουλούρης ως γνωστόν απουσίαζε και από τη φιέστα για την απονομή του τίτλου.\nΠροηγούμενο άρθροΣχολικό ποδόσφαιρο: «Αφεντικά» της Δυτικής Ελλάδας το ΓΕΛ Γαστούνης\nΕπόμενο άρθροΓιάννης Κολόκας: «Είναι καλό να υπάρχει άγχος. Αύριο να ανεβούμε το πρώτο σκαλί…»


Πανελλήνιες: Αυτή η μάστιγα... | Thats Life. Life as it is!\nΠανελλήνιες. Μια λέξη που στο άκουσμά της προκαλεί τρόμο και ταραχή σε χιλιάδες μαθητές ανά την Ελλάδα. Άλλοι τις βλέπουν ως ένα υποχρεωτικό πέρασμα για τον τελικό τους στόχο, την καριέρα των ονείρων τους, ενώ άλλοι τις βλέπουν ως τον χειρότερο εφιάλτη τους.\nΗ εξέταση αυτή, θεωρείται εξέταση ορόσημο στις ζωές των μαθητών. Από μια χούφτα γραπτών, καθορίζεται η μετέπειτα ζωή σου. Περνάς στη σχολή που θες και όλα είναι όμορφα ; Δεν περνάς εκεί που θες και η ζωή σου τελειώνει ; Ή τουλάχιστον αυτό έχει καλλιεργήσει η κοινωνία στα μυαλά των μαθητών. Τους έχει κάνει να πιστεύουν ότι οι πανελλήνιες είναι η ultra δοκιμασία της ζωής τους και καλά θα κάνουν να ρίξουν αρκετά χρήματα σε αυτή, ειδάλλως θα αποτύχουν και θα μείνουν για πάντα με την ταμπέλα του “άχρηστου”. Επηρεάζονται και οι γονείς από αυτή την αντίληψη, πιέζουν κι αυτοί με τη σειρά τους τα παιδιά τους (λες και δεν έφταναν όλα τα υπόλοιπα), με αποτέλεσμα το πρόβλημα να κλιμακώνεται και τα παιδιά να νιώθουν ένα με το πάτωμα. Ειλικρινά, όλη αυτή η πίεση έχει τεράστια αντίκτυπα στον ψυχισμό των μαθητών. Συνεχές αίσθημα απελπισίας και απογοήτευσης, χαμηλή αυτοπεποίθηση, κλάμα, κρίσεις πανικού, ακόμα και τάσεις αυτοκτονίας στις χειρότερες περιπτώσεις.\nΑυτό λοιπόν που πρέπει να γίνει πλέον κατανοητό, είναι ότι όλη αυτή η πίεση γίνεται για οικονομικούς λόγους. Γίνεται για να βγει κερδισμένη η ιδιωτική εκπαίδευση και οι καθηγητές που κάνουν ιδιαίτερα. Γίνεται για να “κρυφτεί” ο ατυχής διορισμός καθηγητών στα δημόσια σχολεία. Δηλαδή, ποιος νοιάζεται αν ο καθηγητής της χημείας στο σχολείο δεν έχει ιδέα για το αντικείμενό του, πέρα των βασικών, ή δεν έχει ιδέα από διδασκαλία ; Ποιος θα ασχοληθεί σοβαρά με αυτό, όταν οι μαθητές έχουν ήδη εναποθέσει όλες τις ελπίδες τους στα φροντιστήρια και στα ιδιαίτερα;\nΠαρ’όλα αυτά, ας πούμε ότι ξοδεύουμε μια περιουσία και πάλι δεν περνάμε εκεί που θέλουμε. Οι επιλογές πλέον είναι πολλές. Μπορούμε να κάνουμε 10%,μεταγραφή ή να ξαναδώσουμε πανελλήνιες. Επίσης μπορούμε να εξερευνήσουμε τις επιλογές μας. Εκτός κι αν είσαι 100% σίγουρος για το ποια σχολή θες (πράγμα όχι τόσο σύνηθες στην ηλικία των 18), τότε μπορείς να δώσεις μια ευκαιρία στη δεύτερη, τρίτη ή τέταρτη επιλογή σου. Ποιος ξέρει τι μπορεί να προκύψει ; Όταν είσαι σε τόσο μικρή ηλικία, πρέπει να δοκιμάζεις πράγματα, προκειμένου να ανακαλύψεις τι είναι αυτό που πραγματικά σου αρέσει και που ακριβώς είναι το μέρος στο οποίο ανήκεις. Αν είσαι ανοιχτόμυαλος και βγάλεις από το μυαλό σου τη σκέψη ότι “οι πανελλήνιες είναι το τέλος του κόσμου”, τότε είσαι έτοιμος για την πιο γαλήνια αντιμετώπισή τους.\nΕλπίζω με αυτό να βοήθησα τους μαθητές να κρατήσουν την ψυχραιμία τους σε αυτό που έρχεται σε λίγο καιρό. Να θυμάστε ότι η πανελλήνιες είναι η αρχή και όχι το τέλος της ζωής σας. Όποιο και να είναι το αποτέλεσμα, κανείς δεν έχει το δικαίωμα να σας κατηγορήσει για αποτυχία, διότι και μόνο που κάνετε όνειρα, έχετε ήδη επιτύχει.


«Πύρινη οργή»: Έρχεται στους κινηματογράφους στις 12 Μαΐου! (ΦΩΤΟ & VIDEO) | ThessNews\nΑρχική / ΠΟΛΙΤΙΣΜΟΣ / ΚΙΝΗΜΑΤΟΓΡΑΦΟΣ / «Πύρινη οργή»: Έρχεται στους κινηματογράφους στις 12 Μαΐου! (ΦΩΤΟ & VIDEO)\n06/05/2022 2:37 μμ\nΈνα νεαρό κορίτσι διαφεύγει από μια κυβερνητική υπηρεσία αξιοποιώντας τις υπερφυσικές της δυνάμεις ως όπλα.\nΜια νέα διασκευή του κλασικού θρίλερ του Στίβεν Κινγκ, από τους παραγωγούς της ταινίας «Ο Αόρατος Άνθρωπος», έρχεται στους κινηματογράφους!\nΟ Ζακ Έφρον, σε έναν από τους πιο αγωνιώδεις ρόλους της καριέρας του, είναι ο πρωταγωνιστής. Μαζί του οι Κέρτγουντ Σμιθ (Amityville: The Awakening, Hitchcock), Τζον Μπίζλι (The Purge: Anarchy, The Sum of All Fears) και Γκλόρια Ρούμπεν (Lincoln, Mr. Robot).\nΤη μουσική υπογράφει ο θρυλικός σκηνοθέτης Τζον Κάρπεντερ (Halloween, Christine, The Fog) και οι συνθέτες του Halloween, Κόντι Κάρπεντερ και Ντάνιελ Ντέιβις.\nΤο κλασικό μπεστ σέλερ του Στίβεν Κινγκ, Firestarter, που εκδόθηκε το 1980, είναι διάσημο για την πολύπλοκη ιστορία του, η οποία ακολουθεί ένα νεαρό κορίτσι με εξαιρετικές δυνάμεις που διαφεύγει από μια κυβερνητική υπηρεσία που θέλει να αξιοποιήσει τις δυνάμεις της ως όπλα.\nΤο μυθιστόρημα μετατράπηκε σε κινηματογραφική ταινία για πρώτη φορά το 1984 με πρωταγωνίστρια τη νεαρή τότε Ντρου Μπάριμορ. Σχεδόν 30 χρόνια μετά, ήρθε η ιδέα της νέας διασκευής με όρους του 21ου αιώνα στους παραγωγούς Τζέισον Μπλουμ και ο Ακίβα Γκόλντσμαν, οι οποίοι είχαν συνεργαστεί στο παρελθόν στις ταινίες Paranormal Activity.\nΟι δυο τους αισθάνθηκαν ότι ήταν η κατάλληλη στιγμή να το ξαναζωντανέψουν. «Υπάρχει μια νέα γενιά οπαδών ταινιών τρόμου που ίσως έχουν ακούσει για την πρώτη ταινία, αλλά δεν την έχουν δει», λέει ο Μπλουμ. «Σκεφτήκαμε λοιπόν ότι ήταν μια μεγάλη ευκαιρία να κάνουμε την ιστορία λίγο πιο σύγχρονη και να ανακαλύψουμε νέα πρόσωπα».\nΓια τον Γκόλντσμαν, η ευκαιρία να επανεξετάσει αυτό το έργο του Κινγκ φάνηκε ιδανική. «Είναι τόσο σημαντική λογοτεχνική φιγούρα και συνεισφέρει στη φαντασία μου όσο κανείς άλλος. Για μένα, είναι ένας ήρωας της πραγματικής ζωής. Βρήκα μια αλήθεια και μια παρηγοριά στην άποψή του για τον κόσμο όταν ήμουν αρκετά νέος. Αυτό μπορεί να ακούγεται οξύμωρο αν σκεφτεί κανείς για τι γράφει, αλλά υπήρχε κάτι που καταλάβαινα και λαχταρούσα στη μαγεία που έβλεπε πίσω από τον κόσμο» δήλωσε ο ίδιος για τον μεγάλο συγγραφέα τρόμου.\nΗ εκπόνηση του σεναρίου ήταν μια αποστολή του Σκοτ Τιμς, ο οποίος\nσυνεργάστηκε πιο πρόσφατα με την ομάδα της Blumhouse στο Halloween Kills, ενώ συνεργάζεται με την εταιρεία παραγωγής εδώ και πολλά χρόνια. Στο μυθιστόρημα του Κινγκ είδε την ευκαιρία το απίστευτα υψηλό διακύβευμα για το κορίτσι και τους φόβους, τις ανησυχίες και την αποφασιστικότητα των γονιών της να την προστατεύσουν με κάθε κόστος.\n«Ένα από τα δώρα που πήραμε κάνοντας αυτή την ταινία είναι ότι είχε ήδη υπάρξει μια αρκετά πιστή κινηματογραφική μεταφορά της ιστορίας», λέει ο Τιμς. «Αυτό μας έδωσε μεγάλη ελευθερία να δοκιμάσουμε μια νέα προσέγγιση. Για μένα, αυτό σήμαινε να την κάνουμε προσωπική. Αυτή είναι μια ιστορία για τους κινδύνους του να είσαι γονιός. Έχω δύο κόρες, οπότε συνδέθηκα βαθιά με αυτή την πτυχή του βιβλίου και χρησιμοποίησα πολλές από τις δικές μου εμπειρίες στη διαμόρφωση της ιστορίας».\nΜόλις είχαν ένα προσχέδιο του σεναρίου, οι δημιουργοί της ταινίας αναζήτησαν έναν σκηνοθέτη που θα μπορούσε να συλλάβει τόσο το μυστήριο και τον τρόμο της ιστορίας όσο και τον συναισθηματικό πυρήνα της. Και αφού είδαν την ταινία του Κιθ Τόμας, «The Vigil», ο Μπλουμ ανυπομονούσε να συνεργαστεί μαζί του.\n«Κάθισα με την ομάδα της Blumhouse και μιλήσαμε για διάφορα projects που είχα γράψει, και κάποια στιγμή, ο Τζέισον είπε: 'Ξέρω ποια είναι η επόμενη ταινία σου. Είναι το Firestarter'. Και φυσικά, ήξερα τον τίτλο και σκέφτηκα ότι ήταν μια φοβερή ιδέα. Έτσι, διάβασα το σενάριο στην πτήση για το σπίτι και όταν προσγειώθηκα, ήξερα ότι ήθελα να το κάνω».\nΟ Γκόλντσμαν ήταν σίγουρος ότι ο Τόμας θα ταίριαζε απόλυτα. «Ο Κιθ έχει αυτόν τον εξαιρετικό συνδυασμό νατουραλισμού και αίσθησης του τρόμου, και είναι δύσκολο να συνδυάσεις αυτά τα δύο πράγματα», λέει χαρακτηριστικά. «Και κάτι που η ομάδα της Blumhouse κάνει υπέροχα είναι να δημιουργεί ένα περιβάλλον όπου η φυσικότητα και ο τρόμος πρέπει να συμβαδίζουν».\n«Κάτι που ο Στίβεν Κινγκ κάνει μοναδικά είναι ότι μας προκαλεί την παιδική φαντασία. Και παρόλο που οι κανόνες του μπορεί να μην ακολουθούν τους συμβατικούς κανόνες των ορίων μεταξύ φυσικού και υπερφυσικού, ακολουθούν κάποιο μοτίβο που αναγνωρίζουμε.\nΝομίζω ότι το πιο σημαντικό θέμα που διερευνά η ιστορία είναι το πώς διαχειριζόμαστε τα τραύματά μας» αναφέρει ο Τόμας ο οποίος ελπίζει ότι αυτό που παρέδωσε στην οθόνη είναι πιστό στο μυθιστόρημα και αναδεικνύει το βάθος και το εύρος των αφηγηματικών ικανοτήτων του Κινγκ, οι οποίες υπερβαίνουν το είδος.\nΠροσθέτει χαρακτηριστικά: «Σε αυτή την ιστορία δεν έχουμε φαντάσματα ή τέρατα, οπότε ήταν σημαντικό να αξιοποιήσουμε αυτούς τους ενδιαφέροντες χαρακτήρες που ανέπτυξε ο Κινγκ και να τους κάνουμε να μοιάζουν προσγειωμένοι και ρεαλιστικοί, αλλά και εντυπωσιακοί και τρομακτικοί».\nΣκηνοθεσία Κιθ Τόμας\nΣενάριο Σκοτ Τιμς, από το ομώνυμο βιβλίο του Στίβεν Κινγκ\nΠαραγωγοί Τζέισον Μπλουμ, Ακίβα Γκόλντσμαν\nExecutive Producers Ράιαν Τούρεκ, Γκρέγκορι Λεσάνς, Σκοτ Τιμς, Μάρθα Ντε Λαουρέντις, Τζέι Ντι Λιφσιτζ, Ραφάελ Μαργκίλ\nΠρωταγωνιστούν Ζακ Έφρον, Ράιαν Κίρα Άρμστρονγκ, Σίντνεϊ Λέμον, Κέρτγουντ Σμιθ και Τζον Μπίζλι, μαζί με τους Μάικλ Γκρέιαϊζ και Γκλόρια Ρούμπεν